**ZBORNIK UMJETNIČKE AKADEMIJE U SPLITU**

**ETIČKI KODEKS ZA AUTORE, UREDNIŠTVO I RECENZENTE**

Zbornik Umjetničke akademije u Splitu (Zbornik UMAS) znanstveni je dvostruko slijepo recenzirani časopis Umjetničke akademije u Splitu koji izlazi jednom godišnje. Objava članaka i priloga u časopisu, kao i recenzentski postupak se ne honoriraju. Časopis se nalazi u otvorenom pristupu pod licencom CC BY sukladno kojoj se smije koristiti čitav njegov sadržaj.

Etički kodeks Zbornika UMAS oslanja se na preporuke Ministarstva znanosti i obrazovanja Republike Hrvatske te preporuke Odbora za etiku izdavaštva (*Committee on Publication Ethisc* – COPE).

Uredništvo ima nultu točku tolerancije na bilo koji oblik plagijatorstva (krivotvorenje rezultata istraživanja, manipulacija podacima i prijevara u istraživanju, lažiranje suautora, simultano podnošenje radova u više časopisa, dupliciranje publikacije, sukob interesa) i neetičkog ponašanja i praksi. U slučajevima otkrivanja neetičkog i nedoličnog ponašanja autora, Uredništvo će postupiti prema smjernicama COPE-a.

1. **Autori**

Zbornik UMAS prima isključivo neobjavljene radove (znanstvene, stručne, prikaze, objave i slično), kao i radove koji su prezentirani na znanstvenim i stručnim skupovima ali nisu objavljeni u zbornicima tih skupova (o čemu je autor tijekom prijavljivanja rada u časopis dužan obavijestiti Uredništvo pismenim putem na email: zbornik@umas.hr).

Autorima rukopisa smatraju se osobe koje su značajno doprinijele nastanku rukopisa i sudjelovale u njegovoj izradi. Nije dopušteno navoditi kao suautore rukopisa osobe koje angažmanom nisu sudjelovale u navedenom. Suautori moraju odobriti konačnu verziju rukopisa.

Autori su obvezni urediti rukopis prema uputama koje se nalaze na mrežnim stranicama. Dužni su osigurati dopuštenje za objavljivanje slikovnih i notnih priloga te prilažu potpisanu izjavu o autorstvu, porijeklu slikovnog i notnog materijala te o preuzimanju odgovornosti u slučaju sporova vezanih uz povredu autorskih prava.

Autor rukopisa obavezan je nakon primitka obavijesti o provedenom recenzentskom postupku, postupiti prema primjedbama recenzenata i Uredništva te dostaviti završni tekst u dogovorenom roku. Ukoliko autor ne prihvaća sugestije i komentare recenzenata, dužan je uz argumente u što kraćem roku obavijestiti glavnog urednika. Ukoliko autor nije zadovoljan ocjenama recenzija, ima pravo povući svoj rukopis iz objave.

Prilaganjem završne verzije rukopisa autori prihvaćaju potpunu odgovornost i posljedice za (ne)poštivanje akademske čestitosti. Tiskanje rukopisa podrazumijeva i njegovo objavljivanje u elektroničkom obliku. Autor podnošenjem rukopisa pristaje na objavljivanje rada u svim inačicama objavljivanja časopisa.

1. **Uredništvo**

Uredništvo uzima u razmatranje svaki rad koji je napisan u skladu s kriterijima časopisa objavljenim na mrežnoj stranici. Ocjenjuje znanstveni ili stručni sadržaj rada i odlučuje o njegovu slanju u daljnji postupak recenzije ili o odbijanju.

Uredništvo je odgovorno za pronalaženje recenzenata kompetentnih za temu kojom se rad bavi. Recenzenti se biraju iz redova priznatih tuzemnih i inozemnih znanstvenika. Članovi Uredništva ne mogu biti recenzenti.

Uredništvo jamči autoru i recenzentima anonimnost.

Znanstveni i stručni radovi prolaze postupak dvostruko slijepe recenzije. Ukoliko vrednovanja i mišljenja recenzenata odstupaju u značajnijoj mjeri ili je jedna recenzija negativna, Uredništvo rad upućuje trećem recenzentu.

O kategorizaciji rada konačnu odluku donosi glavni urednik.

Ukoliko autor ne prihvati ili djelomično prihvati sugestije recenzenata, Uredništvo odlučuje prihvaća li se rad za objavu ili ne.

1. **Recenzenti**

Članovi Uredništva predlažu dva recenzenta čija se znanstvena kompetencija i specijalizacija odnosi na područje, polje i granu znanstvenog i umjetničkog istraživanja te temu priloženog rukopisa.

U slučaju da se predloženi recenzent smatra nekvalificiranim za recenziranje teme rada ili zna da recenziju neće moći izraditi u zadanom roku, dužan je o tomu izvijestiti Uredništvo. Ukoliko predloženi recenzenti prepoznaju bilo kakav sukob interesa, dužni su se samoizuzeti iz postupka recenzije. Recenzenti su dužni obavijestiti Uredništvo ukoliko sumnjaju na moguće slučajeve plagijatorstva ili neetičkog ponašanja.

Recenzija se vrši prema dostavljenom recenzentskom obrascu. Prihvaćanjem angažmana, recenzent se obvezuje djelovati u skladu s akademskom i znanstvenom čestitošću i vrednovati dostavljeni mu rukopis na temelju objektivnih znanstvenih i stručnih kriterija, pri čemu se sugestije i navodi trebaju voditi principom konstruktivnosti i jasnoće. Razlozi odbijanja i negativne recenzijske ocijene moraju proizaći isključivo temeljem znanstvenih i stručnih nedostataka.

Imena recenzenata se ne otkrivaju, a rukopis se šalje trećem recenzentu ukoliko se vrednovanja i mišljenja recenzenata u većoj mjeri suprotstavljaju ili ukoliko je jedna recenzija negativna.

Recenzenti su dužni sa zaprimljenim rukopisima postupati kao s povjerljivim dokumentima (ne smiju se služiti niti distribuirati istraživanja neobjavljenih tekstova).